Konsorzju magħmul minn 13-il imsieħeb minn tmien pajjiżi differenti fosthom Malta, kisbu riżultati notevoli meta rnexxielhom inisslu tonn fil-‘fish farms’ u b’hekk jipprovdu bażi għal ġejjieni sostenibbli ta’ din l-ispeċi mhedda. Dan il-proġett beda fil-bidu tas-snin 2000 wara konferenza internazzjonali, DOTT ( DOTT – Domestication of Bluefin tuna Thunnus thynnus ), fejn laqqgħet flimkien f’Cartagena, fi Spanja, xjentisti li jispeċjalizzaw fir-riċerka dwar it-tonn. B’hekk ingħata bidu għall-proġett imsejjaħ Repro-DOTT, bl-iskop li tkun studjata r-riproduzzjoni tat-tonn kemm fl-ambjent naturali kif ukoll fil-magħluq. Ir-riżultati eċċellenti miksuba matul dan il-proġett wasslu biex il-konsorzju japplika għal għajnuna finanzjarja mill-UE ħalli jkun jista’ jiżviluppa l-proġett Self-DOTT ( Self-sustaining aquaculture – Domestication of Thunnus thynnus ). Lokalment, il-Malta Aquaculture Research Centre (MAR), li qabel kienet magħrufa bħala l-Malta Centre for Fisheries Sciences (MCFS), ikkoordina l-esperimenti Maltin u l-kampjunar ta’ tonn fl-ambjent naturali tiegħu, filwaqt li l-kumpanija MFF Ltd kienet responsabbli għaż-żamma tal-ħut ripporduttiv, għall-esperimentazzjoni fuq skala kbira dwar in-nutrizzjoni ta’ dan il-ħut, għal provi ta’ trasport tal-bajd, kif ukoll għal provi tat-trobbija tal-frieħ. Kelliem għall-konsorzju qal li, “Grazzi għall-iffinanzjar mill-UE, li jammonta għal kważi €3 miljun, il-konsorzju rrekluta speċjalisti f’kull qasam, fosthom għaddasa u x-xjentisti, kif ukoll żviluppa teknoloġiji u tekniki ġodda li permezz tagħhom ir-riproduzzjoni u t-takkbir fil-magħluq ta’ din l-ispeċi setgħu jkun mmaniġġjati u studjati.” L-istess imsieħba qed jipparteċipaw fi proġett ieħor ta’ sentejn taħt il-kappa tas-‘7th Framework Project’ tal-UE, bl-isem Trans-DOTT ( Translation of domestication of Thunnus thynnus to a commercial application ) biex flimkien jiżviluppaw metodoloġiji ekonomikament vijabbli u sostenibbli għall-produzzjoni tat-tonn.